Neuvoston päätöslauselma, annettu 20 päivänä joulukuuta 1996, törkeästä huumausainekaupasta säädettävistä rangaistuksista



Virallinen lehti nro C 010 , 11/01/1997 s. 0003 - 0004



NEUVOSTON PÄÄTÖSLAUSELMA, annettu 20 päivänä joulukuuta 1996, törkeästä huumausainekaupasta säädettävistä rangaistuksista (97/C 10/02) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen, sekä katsoo, että tiiviin yhteistyön kehittäminen oikeus- ja sisäasioissa on Euroopan unionin ensisijaisia tavoitteita, ja että huumausaineiden väärinkäytön torjuminen ja yhteistyö laittoman huumausainekaupan ehkäisemiseksi ja torjumiseksi ovat jäsenvaltioiden yhteistä etua koskeva asia, muistuttaa mieliin, että Cannesissa 26 ja 27 päivänä kesäkuuta 1995 kokoontunut Eurooppa-neuvosto hyväksyi huumausaineiden torjumiseen tähtäävän Euroopan unionin toimintasuunnitelman (1995-1999) valmistelutyöt ja myönsi laitonta huumausainekauppaa koskevan koordinoidun lähestymistavan tarpeen, muistuttaa mieliin, että Madridissa 15 ja 16 päivänä joulukuuta 1995 kokoontunut Eurooppa-neuvosto hyväksyi laajan toimintasuunnitelman huumausaineiden torjumiseksi ja pyysi neuvostoa ja komissiota tarkastelemaan, missä määrin jäsenvaltioiden lainsäädäntöjen lähentäminen voisi vaikuttaa vähentävästi huumausaineiden kulutukseen ja niiden laittomaan kauppaan, muistuttaa mieliin, että Firenzessä 21 ja 22 päivänä kesäkuuta 1996 kokoontunut Euroopaa-neuvosto korosti jäsenvaltioiden välisen tehostetun yhteistyön ratkaisevan suurta merkitystä huumausaineiden ja järjestäytyneen rikollisuuden torjunnassa, toteaa, että laiton huumausaineiden kauppa: - voi horjuttaa yhteiskunnan lainmukaista toimintaa, - muodostaa uhkan unionin kansalaisten terveydelle, turvallisuudelle ja elämän laadulle, - on usein seurauksiltaan yhtä tuhoisaa kuin kaikkein vakavimmat rikokset, - on usein rikollisesti järjestäytynyttä ja toimii yli valtioiden rajojen, - edellyttää laittomasta huumausainekaupasta vastuussa oleviin henkilöihin kohdistuvia, jäsenvaltioiden koordinoituja ja yhteisiä toimia sen tukahduttamiseksi, ja - on tuomittavaa kaikissa jäsenvaltioissa ja rangaistavaa kunkin jäsenvaltion kansallisessa lainsäädännössä säädetyin rangaistusseuraamuksin, vahvistaa, että huumausaineiden ja psykotrooppisten aineiden laitonta kauppaa vastaan vuonna 1988 tehdyn Yhdistyneiden Kansakuntien yleissopimuksen, jäljempänä `vuoden 1988 YK-yleissopimuksen`, 3 artiklan 1 kohdassa tarkoitetut rikokset katsotaan laittomaksi huumausainekaupaksi, palauttaa mieliin, että on otettu käyttöön myös eräitä säädöksiä, joilla helpotetaan jäsenvaltioiden toimia laittoman huumausainekaupan torjumiseksi erityisesti Yhdistyneiden Kansakuntien huumausaineyleissopimus vuodelta 1961, sellaisena kuin se on muutettuna pöytäkirjalla vuodelta 1972, Yhdistyneiden Kansakuntien huumausaineyleissopimus vuodelta 1971, vuoden 1988 YK-yleissopimus, rikoksen tuottaman hyödyn rahanpesua, etsintää, takavarikkoa ja menetetyksi tuomitsemista koskeva Euroopan neuvoston yleissopimus vuodelta 1990, rahoitusjärjestelmän rahanpesutarkoituksiin käyttämisen estämisestä 10 päivänä kesäkuuta 1991 annettu neuvoston direktiivi 91/308/ETY (1), yleissopimuksen tekemisestä Euroopan unionista tehdyn sopimuksen K.3 artiklan perusteella Euroopan poliisiviraston perustamisesta (Europol-yleissopimus) 26 päivänä heinäkuuta 1995 annettu neuvoston säädös (2) ja vuoden 1995 Euroopan neuvoston sopimus meritse tapahtuvasta laittomasta kaupasta, joka koskee Yhdistyneiden Kansakuntien huumausaineiden ja psykotrooppisten aineiden laitonta kauppaa vastaan tehdyn yleissopimuksen 17 artiklan täytäntöönpanoa, kehottaa niitä jäsenvaltioita, jotka eivät vielä ole ratifioineet edellä mainittuja sopimuksia, ratifioimaan ne, toteaa, että vuoden 1988 YK-yleissopimuksessa vaaditaan sopimuspuolia säätämään sen 3 artiklan 1 kohdassa tarkoitettujen rikosten tekemisestä sellaiset seuraamukset, joissa otetaan huomioon tekojen vakavuus, esimerikiksi vankeus ta muunlainen vapaudenriisto, taloudelliset seuraamukset sekä rikosten tekemisessä käytettyjen välineiden ja rikoksesta saadun hyödyn menetetyksi tuomitseminen, ILMOITTAA, että voidakseen sovittaa tehokkaammin yhteen ja parantaa Euroopan unionin strategiaa laittoman huumausainekaupan torjunnassa, ja erityisesti parantaakseen tämän alan yhteistyötä rikosasioissa jäsenvaltiot huolehtivat siitä, että niiden kansallisessa lainsäädännössä annetaan mahdollisuus tuomita törkeästä laittomasta huumausainekaupasta sellaisiin vankeusrangaistuksiin, jotka kuuluvat kunkin jäsenvaltion rikoslain mukaisesti vastaavan vakavuusasteen rikoksista määrättävien ankarimpien vankeusrangaistusten joukkoon, KATSOO, että harkittaessa vapausrangaistuksia, joita voidaan määrätä törkeästä huumausainekaupasta, voitaisiin muiden näkökohtien ohella ottaa huomioon esimerkiksi seuraavat tekijät: - kaupan laajuus, - asianomaisen henkilön laittomasta kaupasta saama hyöty, - sellaisen järjestäytyneen rikollisryhmän osallisuus rikokseen, johon rikoksentekijä kuuluu, - missä määrin rikoksentekijällä on mahdollisuus valvoa huumausainekauppaa käyvän järjestön toimintaa, sekä - alaikäisiin kohdistuva kauppa tai heidän hyväksikäyttämisensä, SUOSITTELEE jäsenvaltioille, että ne huolehtivat siitä, että niiden kansallisessa lainsäädännössä otetaan huomioon tämän päätöslauselman periaatteet, AIKOO tarkastella asianmukaisella tavalla uudelleen tämän päätöslauselman täytäntöönpanoa. (1) EYVL N:o L 166, 28.6.1991, s. 77. (2) EYVL N:o C 316, 27.11.1995, s. 1.